
–	võttes arvesse Düsseldorfi peaprokuröri taotlust Gunnar Beckilt puutumatuse äravõtmise kohta, mille Saksamaa Liitvabariigi justiits- ja tarbijakaitseministeerium edastas 25. juuli 2023. aasta kirjaga seoses võimalike kuritegude eeluurimisega ning millest teatati Euroopa Parlamendi täiskogu istungil 11. septembril 2023,
–	olles vastavalt kodukorra artikli 9 lõikele 6 kuulanud ära Gunnar Becki selgitused, 
–	võttes arvesse protokolli nr 7 (Euroopa Liidu privileegide ja immuniteetide kohta) artikleid 8 ja 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
–	võttes arvesse Euroopa Liidu Kohtu 21. oktoobri 2008. aasta, 19. märtsi 2010. aasta, 6. septembri 2011. aasta, 17. jaanuari 2013. aasta ja 19. detsembri 2019. aasta otsuseid[footnoteRef:1], [1:  	Kohtuotsus, Euroopa Kohus, 21. oktoober 2008, Marra vs. De Gregorio ja Clemente, C‑200/07 ja C‑201/07, ECLI:EU:C:2008:579; kohtuotsus, Üldkohus, 19. märts 2010, Gollnisch vs. parlament, T‑42/06, ECLI:EU:T:2010:102; kohtuotsus, Euroopa Kohus, 6. september 2011, Patriciello, C‑163/10, ECLI:EU:C:2011:543; kohtuotsus, Üldkohus, 17. jaanuar 2013, Gollnisch vs. parlament, T-346/11 ja T-347/11, ECLI:EU:T:2013:23; kohtuotsus, Euroopa Kohus, 19. detsember 2019, Junqueras Vies, C‑502/19, ECLI:EU:C:2019:1115.] 

–	võttes arvesse Saksamaa Liitvabariigi põhiseaduse artikli 46 lõikeid 2, 3 ja 4 ning Richtlinien für das Strafverfahren und das Bußgeldverfahren’i artiklit 192b,
–	võttes arvesse kodukorra artikli 5 lõiget 2, artikli 6 lõiget 1 ja artiklit 9,
–	võttes arvesse õiguskomisjoni raportit (A9‑0170/2024),
A.	arvestades, et Düsseldorfi peaprokurör on taotlenud Saksamaalt valitud Euroopa Parlamendi liikme Gunnar Becki puutumatuse äravõtmist, et algatada Saksamaa karistusseadustiku § 242 lõike 1, § 248a, § 223 lõike 1, § 230 lõike 1 esimese lause, § 113 lõike 1 ja § 53 alusel eeluurimine väikese väärtusega vara varguse ning tahtliku kehavigastuse tekitamise ja õiguskaitseametnikele vastupanu osutamise tõttu;
B.	arvestades, et väidetavalt võttis Gunnar Beck 29. oktoobril 2022 Neussis (Saksamaa) asuvas kaubamajas klientidele proovimiseks välja pandud tootetestrite sisu kaasa, väidetavalt kavatsusega jätta nende eest tasumata; arvestades, et esitati kuriteoteade poevarguse tõttu; arvestades, et väidetavalt püüdis Gunnar Beck hoonest lahkuda ja teda takistasid erariietes turvatöötajad; arvestades, et hiljem sekkusid kohapeal õiguskaitseametnikud ja väidetavalt ei allunud Gunnar Beck nende nõudmisele mitte osutada vastupanu;
C.	arvestades, et väidetavad süüteod ei ole seotud Euroopa Parlamendi liikme kohustuste täitmisel avaldatud arvamustega ega antud häältega protokolli nr 7 (Euroopa Liidu privileegide ja immuniteetide kohta) artikli 8 tähenduses;
D.	arvestades, et protokolli nr 7 (Euroopa Liidu privileegide ja immuniteetide kohta) artiklis 9 on sätestatud, et Euroopa Parlamendi liikmetel on oma riigi territooriumil samasugune immuniteet nagu selle riigi parlamendi liikmetel;
E.	arvestades, et Saksamaa Liitvabariigi põhiseaduse artikli 46 lõigetes 2, 3 ja 4 on sätestatud järgmine:
„2)	Liidupäeva liiget võib karistatava süüteo eest vastutusele võtta või vahistada ainult Liidupäeva nõusolekul, välja arvatud juhul, kui ta tabatakse õiguserikkumiselt või teo toimepanemisele järgneva päeva jooksul. 
3)	Liidupäeva nõusolek on vajalik ka igasuguse muu Liidupäeva liikme vabaduse piiramise puhul või Liidupäeva liikme suhtes artikli 18 alusel menetluse alustamiseks.
4)	Kõik Liidupäeva liikme suhtes algatatud kriminaalmenetlused ja kõik artikli 18 alusel algatatud menetlused, vahistamine ning muu isikliku vabaduse piiramine tuleb Liidupäeva nõudmisel lõpetada.“
F.	arvestades, et Richtlinien für das Strafverfahren und das Bußgeldverfahren’i (kriminaalmenetluse ja trahvide suuniste) artikkel 192b reguleerib Euroopa Parlamendi liikme puutumatuse äravõtmist, ning arvestades, et selle lõikes 1 on sätestatud järgmine:
„1)	Einem Mitglied des Europäischen Parlaments aus der Bundesrepublik Deutschland steht die einem Abgeordneten des Deutschen Bundestages zuerkannte Immunität zu. [...]“ (Saksamaa Liitvabariigist valitud Euroopa Parlamendi liikmel on samasugune puutumatus kui Saksamaa Liidupäeva liikmel);
G.	arvestades, et esiteks ei saa parlament olla kohtu rollis ja teiseks ei tohi parlamendiliiget pidada puutumatuse äravõtmise menetluse raames süüdistatavaks[footnoteRef:2]; [2:  	Kohtuotsus, Üldkohus, 30. aprill 2019, Briois vs. parlament, T‑214/18, EU:T:2019:266.] 

H.	arvestades, et parlamendiliikme puutumatuse eesmärk on kaitsta parlamenti ja selle liikmeid kohtumenetluse eest, kus käsitletakse parlamendiliikme kohustuste täitmisega lahutamatult seotud tegevust;
I.	arvestades, et Euroopa Parlament ei ole kõnealuse juhtumi puhul leidnud tõendeid fumus persecutionis’e kohta, s.t tal ei ole faktilisi andmeid, mis viitavad sellele, et kohtumenetluse eesmärk võib olla tekitada parlamendiliikme poliitilisele tegevusele ja seega ka Euroopa Parlamendile kahju;
1.	otsustab Gunnar Becki puutumatuse ära võtta;
2.	teeb presidendile ülesandeks edastada käesolev otsus ja vastutava parlamendikomisjoni raport viivitamata Saksamaa Liitvabariigi pädevatele ametiasutustele ja Gunnar Beckile.

